Frigivelse af anlægsbevilling til spildevandsundersøgelser i 
sommerhusområderne 
Sagsfremstilling 
14.    Frigivelse af anlægsbevilling til spildevandsundersøgelser i sommerhusområderne  
                                                                                                                        Åbent 
Sagsnr.: 326-2013-21716       J.nr.: 06.00.05            Dokumentnr.: 326-2014-102207 
  
[adresse] 
I Kalundborg Kommunes spildevandsplan 2010-2015 er det planlagt, at der skal foretages undersøgelser af 
spildevandsforholdene i kommunens 24 sommerhusområder med ca. 7500 sommerhuse. Spildevandets afledes 
fortrinsvis i nedsivningsanlæg af varierende alder og standard, inden udledning til havet. Undersøgelserne skal 
omfatte en kortlægning af de nuværende afløbsforhold. Derudover skal grundvands- og jordbundsforholdene samt 
recipientforhold i områderne undersøges. Undersøgelserne skal danne grundlag for at kunne træffe beslutning om 
behov for kloakering, eller eventuelle andre forbedringer af renseløsningerne i de respektive områder. 
Nogle af badestrandene i Kalundborg Kommune kan være påvirket af sommerhusområderne. Undersøgelserne vil 
koncentrere sig om disse områder.  
Ved fastsættelse af Kalundborg Kommunes budget for 2014 blev der afsat 1,5 mio. kr. til undersøgelserne som 
beskrevet i spildevandsplanen. Midlerne er afsat så de fordeles med 750.000 kr. i henholdsvis 2014 og 2015. 
Teknik og Miljø planlægger at igangsætte undersøgelserne i foråret 2014 og afslutte dem i foråret 2015. Der 
planlægges at udbyde undersøgelserne til udførelse af en ekstern rådgiver. Undersøgelserne skal omfatte analyse af 
tilgængelige data og indhentning af yderligere oplysninger ved feltundersøgelser og kontakt til sommerhusejere og 
relevante interessenter. 
  
BEHANDLING 
Direktionen, Teknik- og Miljøudvalget, Økonomiudvalget og Kommunalbestyrelsen 
  
INDSTILLING 
Teknik- og Miljøchefen indstiller, at der gives anlægsbevilling på 750.000 kr. til undersøgelser af 
spildevandsforholdene i sommerhusområderne i 2014 finansieret af det afsatte rådighedsbeløb. Det forventes at 
blive brugt et tilsvarende beløb til undersøgelse af spildevandsforholdene i sommerhusområderne i 2015.  
  
ØKONOMISKE KONSEKVENSER 
Samlet budget til undersøgelse af spildevandsforholdene i sommerhusområderne er 1.5 mio. kr., fordelt på 750.000 
kr. i 2014 og 750.000 kr. i 2015. Restrådighedsbeløbet i 2014 udgør herefter kr. 0. 
Økonomichefen har ingen bemærkninger. 
Direktionens møde den 29. april 2014: 
Direktionen vedtog at anbefale teknik- og miljøchefens indstilling. 
Teknik- og Miljøudvalgets møde den 5. maj 2014: 
Udvalget vedtog at anbefale direktionens indstilling. 
Økonomiudvalgets møde den 20. maj 2014: 
Økonomiudvalget vedtog at anbefale Teknik- og Miljøudvalgets indstilling. 
  
  
  
Kommunalbestyrelsens møde den 27. maj 2014: 
Kommunalbestyrelsen vedtog at godkende Økonomiudvalgets indstilling. 
